[Verkiesing] Waarnemers tevrede, maar …Denis Kadima, Eisa se uitvoerende direkteur. Foto: Jonisayi Maromo, ANA Waarnemers van die Verkiesingsinstituut vir Volhoubare Demokrasie in Afrika (Eisa) het Donderdag die Onafhanklike Verkiesingskommissie (OVK) geprys vir ŉ “geloofwaardige” munisipale verkiesing. “Die 2016 munisipale verkiesing is ŉ mylpaal vir demokrasie in Suid-Afrika,” het Denis Kadima, Eisa se uitvoerende direkteur, by die nasionale uitslagsentrum in Pretoria aan die media gesê. “Eisa se waarnemers het tot die gevolgtrekking gekom dat die munisipale verkiesing deursigtig, eerlik, geloofwaardig en in ooreenstemming met die grondwetlike en wetlike raamwerk van die verkiesing uitgevoer is. Dit het aan plaaslike en internasionale verkiesingstandaarde voldoen.” Eisa het die OVK verder geloof vir sy pogings om die bestuur van die verkiesings voortdurend te verbeter om sodoende inklusiewe, vreedsame en deursigtige verkiesings te lewer. Kadima het egter beklemtoon dat die aanloop tot die verkiesing op 3 Augustus bederf is deur talle gewelddadige voorvalle. “Daar was talle voorvalle van geweld, waaronder beweerde polities gedrewe sluipmoorde in KwaZulu-Natal en die Oos-Kaap. Sulke voorvalle is ŉ terugslag in die land se strewe om sy demokrasie te konsolideer en dit is in teenstelling met die Grondwet.” Hy het ook gesê waarnemers het met kommer kennis geneem dat daar ŉ leemte in Suid-Afrikaanse wetgewing is met betrekking tot die regulering van private bronne vir die finansiering van politieke partye. “Die leemte kan ŉ negatiewe uitwerking op verkiesingspolitiek hê aangesien dit onregverdige voordele inhou.” Eisa het ŉ beroep gedoen vir vrede en kalmte oor die hele Suid-Afrika.